User:Njonic/sandbox

Хиландар и Света Гора Настала у крилу некадашње Византије, наследнице источног римског царства, Света Гора је последњи живи остатак те хиљадугодишње цивилизације која је снагом своје владарске идеологије, филозофских идеја, верских и културних образаца утицала на читав тадашњи свет, a посебно на православне народе, који и данас црпе снагу са тог живоносног источника.

Највеће благо Свете Горе представљају монаси, носиоци речи Господње за овај свет.

Један од неколицине српских ктиторских манастира Свете Горе је и манастир Хиландар православни духовни центар, средњовековни град, духовно, културно и државно благо Срба, огледало српске душе, понос, утеха и пут ка Господу. Потребно је много времена, простора, енергије, воље и знања да се представи манастир Хиландар. Оно што га чини великим су дела и речи која нам је даривао кроз пролазно време и непролазну веру Христову.

Баштина Хиландарска је ванвременска и ванпросторна. Манастир Хиландар је први српски универзитет и један од најстаријих у свету. Сам Свети Сава је оснивач Духовне Академије Манастира Хиландара, која живи све време, без престанка до данас. По питању књижевности, религије, проучавања природе, медицине по свим критеријумима био je прави универзитет, који је школовао најбоље познаваоце тог времена.

Манастир чува највећу збирку српских повеља, кивота, моштију светих, реликвија, старих икона, има највећи број чудотворних икона у свету, чак осам, од којих су највредније и најпоштованије: икона Богородице Тројеручице, икона Христа Пантократора, која је најлепша икона Христа на планети и икона Богородице Одигитрије, која се сматра највећим ремек делом тринаестог века. Овде је највећа библиотека рукописне књиге српскога народа, највећа збирка бакрорезних и бакрописних плоча, старог богослужбеног текстила, старих црквених сасуда, дрворезбарских дела, порцелана, златарских предмета и најлепши храм на Светој Гори према оцени византолога. У Хиландару је утемељена српска писменост, преводилачка и преписивачка делатност, ту је зачета српска средњовековна правна држава, дипломатија и основана једна од првих српских болница. Место где моравска архитектура доживљава свој врхунац, кроз који су током осам векова прошли највећи уметници иконописа и фрескописа. Хиландар је до XV века поседовао преко 30 великих метохија у Европи и Азији са преко 360 села и огромним духовним, људским и материјалним потенцијалом који се мерио снагом државе.

Речју, оно што је сачувано у Хиландару веће је од свег сачуваног наслеђа у свим осталим српским манастирима.

Циљ ових интернет страница је да се шира јавност упозна са највећим благом манастира Хиландара, а опет само у кратким цртама, јер би прича била исувише велика, а опет мала за један Хиландар.